b'\n_START_ARTICLE_\nJaponi\xc5\xa1ka virtuv\xc4\x97\n_START_SECTION_\nPatiekalai\n_START_PARAGRAPH_\nPatiekalai gali b\xc5\xabti skirstomi \xc4\xaf daugybes r\xc5\xab\xc5\xa1i\xc5\xb3 pagal j\xc5\xb3 gaminimo b\xc5\xabd\xc4\x85\n_START_SECTION_\nAgemono\n_START_PARAGRAPH_\nRiebaluose virtas maistas. Prie\xc5\xa1 verdant jis da\xc5\xbeniausiai apvoliojamas miltuose, krakmole arba te\xc5\xa1loje (koromo), siekiant i\xc5\xa1saugoti maisto sultis. \xc5\xbdymiausi tarp toki\xc5\xb3 patiekal\xc5\xb3 yra karaage (vi\xc5\xa1tiena te\xc5\xa1loje), aburaage (soj\xc5\xb3 var\xc5\xa1k\xc4\x97), taip pat tempura. Pastaroji \xe2\x80\x93 tai \xc4\xafvairios dar\xc5\xbeov\xc4\x97s bei j\xc5\xabros g\xc4\x97ryb\xc4\x97s, keptos te\xc5\xa1loje.\n_START_SECTION_\nYakimono ir Itamemono\n_START_PARAGRAPH_\nYakimono \xe2\x80\x93 tiesiogiai ant ugnies arba keptuv\xc4\x97je, nedideliame riebal\xc5\xb3 kiekyje keptas maistas. Itamemono taip pat kepami keptuv\xc4\x97je, ta\xc4\x8diau \xc4\x8dia produktai yra stipriai susmulkinti. Tarp paplitusi\xc5\xb3 kepimo b\xc5\xabd\xc5\xb3 labiausiai \xc5\xbeinomi yra shioyaki (produktas pabarstomas druska ir kepamas ant ugnies), teriyaki (produktas skrudinamas keptuv\xc4\x97je ir gale u\xc5\xbepilamas sald\xc5\xbeiu pada\xc5\xbeu), kabayaki (kepama ant ugnies, pamovus ant lazdeli\xc5\xb3 ir aptepant pada\xc5\xbeu). Labai svarbus yakimono japon\xc5\xb3 virtuv\xc4\x97je yra saldus omletas, tampantis svarbiu patiekal\xc5\xb3 ingredientu. M\xc4\x97gstamas smukl\xc4\x97se maistas yra ant ie\xc5\xa1meli\xc5\xb3 kepta kiauliena yakitori.\n_START_SECTION_\nNimono\n_START_PARAGRAPH_\nVirti patiekalai. Verdant da\xc5\xbeniausiai vartojamas \xc5\xbeuvies sultinys dashi, mai\xc5\xa1omas su soj\xc5\xb3 pada\xc5\xbeu, mirin, sake. Produktai verdami kol sumink\xc5\xa1t\xc4\x97ja. Da\xc5\xbenai jie po to dar mirkomi \xc4\xaf pada\xc5\xbe\xc4\x85._NEWLINE_Vienas svarbesni\xc5\xb3 nimono yra atskira kategorija nabe (nabemono). Tokiu atveju maistas patiekiamas ne paruo\xc5\xa1tas, o sve\xc4\x8diai j\xc4\xaf gaminasi patys: \xc4\xaf puode verdant\xc4\xaf sultin\xc4\xaf su pada\xc5\xbeais jie lazdel\xc4\x97mis merkia norimus produktus, traukia juos ir, pamirk\xc4\x99 \xc4\xaf pada\xc5\xbe\xc4\x85, valgo. Nabe, populiarus \xc5\xbeiem\xc4\x85, yra labai svarbi japon\xc5\xb3 bendravimo dalis. Jo viena r\xc5\xab\xc5\xa1is yra shabushabu. Dar m\xc4\x97gstamas sukiyaki, kuriame \xc4\xafeina plonai pjaustyti jautienos grie\xc5\xbein\xc4\x97liai. Sukiyaki specifika \xe2\x80\x93 vietoj pada\xc5\xbeo naudojamas \xc5\xbealias kiau\xc5\xa1inis._NEWLINE_Dar vienas specifinis nimono yra oden, irgi valgomas \xc5\xbeiem\xc4\x85. Tai \xe2\x80\x93 labai l\xc4\x97tai sultinyje virtos dar\xc5\xbeov\xc4\x97s (ridikas, varnal\xc4\x97\xc5\xa1os, moli\xc5\xabgas, kt.) ir \xc5\xbeuvies pusgaminiai(chikuwa, kamaboko, satumaage).\n_START_SECTION_\nSuimono\n_START_PARAGRAPH_\nTaip vadinama sriuba. Pati populiariausia i\xc5\xa1 j\xc5\xb3 yra miso-shiru. Tai \xe2\x80\x93 sultinyje virtos dar\xc5\xbeov\xc4\x97s bei \xc5\xbeuvis, kai \xc4\xaf skyst\xc4\xaf virimo gale \xc4\xafdedama soj\xc5\xb3 pastos miso.\n_START_SECTION_\nTsukemono ir Aemono\n_START_PARAGRAPH_\nTsukemono vadinamos marinuotos acte dar\xc5\xbeov\xc4\x97s (viena populiariausia tarp j\xc5\xb3 yra slyva umeboshi), o aemono \xe2\x80\x93 savoti\xc5\xa1kos salotos, gaminamos da\xc5\xbeniausiai i\xc5\xa1 virt\xc5\xb3 dar\xc5\xbeovi\xc5\xb3, u\xc5\xbepilant jas pada\xc5\xbeu. \xc5\xa0ie \xc5\xa1alti patiekalai yra svarb\xc5\xabs apetitui kelti ir u\xc5\xbek\xc4\x85sti tarp maisto.'